Conquistan las dunnas la scena litterara rumantscha?

(anr) Ellas fan mirveglias. Trais auturas èn annunziadas per ils Dis da litteratura a Domat. Uschia prelegian tuttina bleras dunnas sco umens. Sa manifestescha en la Rumantschia uss la medema tendenza sco tar autras linguas? En las vitrinas da las Iibrarias tudestgas han ils cudeschs scrits da dunnas prendì surmaun ils davos onns. En la Rumantschia èn cudeschs dad auturas rumantschas enfin oz dentant anc ina raritad. Als proxims Dis da litteratura prelegian però gist trais auturas. E duas da questas auturas han cudeschs ch'èn sin rucca da cumparair. Per l'autura Cornelia Monn-Casanova da Sedrun è la prelecziun a Domat schizunt insatge sco ina emprova generala. Ils 17 da settember è numnadamain la vernissascha da ses emprim cudesch a Sedrun.

Il cuntegn han ils scolars giavischà
Igl è in cudesch per la giuventetgna. Memia bler na vuless l'autura betg tradir avant la prelecziun. Ma mirveglias fa Cornelia Monn tuttina: "Jau aveva en senn da scriver in cudesch d'uffants." L'intenziun da l'autura è lura sa midada. Ina giada haja ella ditg ad in scolast secundar el duaja dumandar ses scolars da tge temas ch'ils giuvens legessan gugent en lur cudeschs. La glista da giavischs dals scolars pledava in cler linguatg: sex, sciencefiction, sectas, stress, geniturs, intrigas, temas. Mintg'autur avess elegì da tut quests elements be in u dus per scriver in cudesch. Cornelia Monn betg. Bunamain tut quests giavischs ha ella pachetà en ses emprim cudesch cun l’istorgia "Milo e Simon". L'autura da Sedrun mussa betg mo na dal cuntegn grond curaschi, anzi ella sa drizza era gist als pli critics lecturs - la giuventetgna. Quest curaschi han fitg paucs auturs rumantschs demussà fin uss.

La vita cun il figl impedi
Rut Plouda che viva a Ftan less anc quest onn vegnir a fin cun ses cudesch. Ella vegn a preleger. intgins texts ch'ella ha scrit per il Radio Rumantsch. Suenter suondan parts dal manuscrit per ses cudesch. Quel ha ella cumenzà avant bIers onns. EI tracta da la relaziun da l'autura e mamma tar ses figl impedì. Suenter la mort dal figl ha ella alura surlavurà quests texts e fragments ch'ella aveva fatg. "I ha dà insatge nov", di Rut Plouda uss dal lung svilup dal cudesch autobiografic. Quest cudesch na cuntegnia betg ina istorgia successiva. I sa tractia simplamain da fragments che quintan da la vita cun il figl impedì e dal cumià.

Scriva dapi ch'ella ha 17 onns
"Jau scriv pauc, ma dapi bIers onns", di Leta Semadeni. L'autura viva a Zuoz. Cura ch'ella ha gì 17 onns è ina da sias poesias vegnida publitgada en la NZZ. Ella scriva pia tudestg e rumantsch e magari, ord plaschair da giugar ed experimentar, era en autras linguas, p. ex. talian u spagnol. Als Dis da litteratura less ella preleger en omaduas linguas, rumantsch e tudestg. Las istorgias e poesias da Leta Semadeni raquintan da tut ils champs da la vita. La natira ed animals cumparan savens en ses texts. "La natira dat a mai bIer anim da scriver", di ella. Ma il scriver n'è betg la suletta moda e maniera da s'exprimer artisticamain per Leta Semadeni: Ella saja in uman che vivia e resentia fermamain cun ils egls. Perquai pictura ella era.
Cornelia Monn-Casanova prelegia sonda ils 4 da settember a las 9.00. Rut Plouda prelegia era la sonda a las 10.00. La prelecziun da Leta Semadeni è la dumengia ils 5 da settember a las 9.30. Tut las occurrenzas han lieu en il center Tircal a Domat.

Ed anc duas autras auturas
Duas autras scripturas rumantschas vegnan ad obtegnair anc pli gronda attenziun dal public dals Dis da litteratura. Elvira Pünchera ed Eva Riedi èn vegnidas nominadas ensemen cun Giovanni Netzer e Benedetto Vigne per il Premi Term Bel. Questa concurrenza litterara stat mintgamai en il center dals Dis da litteratura. La prelecziun dals texts per il Premi Term Bel vegn visitada da bIer pli blers auditurs ch'autras prelecziuns.
L'onn passà na ha la giuria betg concedì il premi ad in dals tschintg auturs ch'eran lura vegnì nominads. Lur texts n’avevan betg la qualitad duida, era stada l'argumentaziun da la giuria dal 1998. Obtegna quest onn in dals auturs u ina da las auturas il Premi Term Bel?
Premi Term Bel: Ils quatter auturs prelegian lur texts, ch'èn vegnì tscharnids per la concurrenza la sonda, ils 4 da settember a las 20.30 avant la giuria ed il public en l'aula dal Tircal a Domat.